ดาวโจนส์ปิดร่วง 167 จุด แม้ข้อมูลจ้างงานสหรัฐฯสดใส
ดัชนีดาวโจนส์ตลาดหุ้นนิวยอร์กปิดลดลงเมื่อคืนนี้ (8 ม.ค.) เนื่องจากนักลงทุนยังคงวิตกกังวลว่าการชะลอตัวของเศรษฐกิจจีนจะส่งผลกระทบต่อเศรษฐกิจโลก แม้ธนาคารกลางจีนได้ปรับเพิ่มค่ากลางเงินหยวนและตลาดหุ้นเซี่ยงไฮ้ดีดตัวขึ้นแล้วก็ตาม
9 ม.ค. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ลดลง 167.65 จุด หรือ 1.02% ปิด (8 ม.ค.) ที่ 16,346.45 จุด, ดัชนี S&amp;P 500 อ่อนแรงลง 21.06 จุด หรือ 1.08% ปิดที่ 1,922.03 จุด และดัชนี Nasdaq หดตัว 45.80 จุด หรือ 0.98% ปิดที่ 4,643.63 จุด
ตลาดหุ้นนิวยอร์กเปิดในแดนบวก แต่สุดท้ายก็ร่วงลงมาปิดในแดนลบ เนื่องจากนักลงทุนยังคงมีความวิตกกังวลเกี่ยวกับเศรษฐกิจจีน แม้ว่าธนาคารกลางจีนได้ปรับค่ากลางเงินหยวนแข็งค่าขึ้นเมื่อวานนี้ ซึ่งถือเป็นครั้งแรกในรอบ 9 วัน หลังจากมีการปรับลดค่ากลางเงินหยวนลง 8 วันติดต่อกัน
ขณะเดียวกัน คณะกรรมการกำกับหลักทรัพย์และตลาดหลักทรัพย์ของจีน (CSRC) ยังประกาศระงับการใช้เซอร์กิตเบรกเกอร์เมื่อวานนี้ หลังจากที่ใช้ถึง 2 ครั้งในเวลาเพียง 4 วัน นอกจากนี้ ข้อมูลเศรษฐกิจสหรัฐที่สดใสก็ไม่สามารถทำให้ตลาดหุ้นนิวยอร์กปิดบวกได้ โดยกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 292,000 ตำแหน่งในเดือนธ.ค. จากระดับ 252,000 ตำแหน่งในเดือนพ.ย. ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง